片玉篇
作者：錢起
朝代：唐

paragraphs: 至寶未爲代所奇，韞靈示[璞]荆山陲。
獨使虹光天子識，不將清韻世人知。
世人所貴惟燕石，美玉對之成瓦礫。
空山埋照凡幾年，古色蒼痕宛自然。
重溪冪冪暗雲樹，一片熒熒光石泉。
美人之鑒明且徹，玉指提攜嘆奇絕。
試勞香袖拂莓苔，不覺清心皎冰雪。
連城美價幸逢時，命代良工豈見遺。
試作珪璋禮天地，何如瓀𤨟在堦墀。